钦定古今图书集成/明伦汇编/闺媛典/第023卷 > 郑袤妻曹氏
## 钦定古今图书集成/明伦汇编/闺媛典/第023卷 > 郑袤妻曹氏

按《晋书列女传》：“郑袤妻曹氏，鲁国薛人也。袤先娶孙
氏，早亡，聘之为继室，事舅姑甚孝，躬纺绩之勤，以充
奉养。至于叔妹群弟之间，尽其礼节，咸得欢心。及袤
为司空，其子默等又显朝列，时人称其荣贵。曹氏深
惧盛满，每默等升进，辄忧之，形于声色。默食无重味，
服浣濯之衣。袤等所获禄秩，曹氏必班散亲姻，务令”
周给，家无馀赀。初，孙氏瘗于黎阳，及袤薨，议者以久
丧难举，欲不合葬。曹氏曰：“孙氏元配，理当从葬，不可
使孤魂无所依也。”于是备吉凶导从之仪以迎之，具
衣衾几筵，亲执雁行之礼。闻者莫不叹息，以为赵姬
之下叔隗，不足称也。太康元年卒，年八十二。